Hei, denne artikkelen er over ett år gammel og kan inneholde utdatert informasjon

(Dagbladet): I 2010 tilsto en 20-åring å ha piratkopiert den norske storfilmen «Max Manus» og spredt den på nett.

Nå har filmskaperne Espen Sandberg og Joachim Rønnings siste film, «Kon-Tiki», også blitt gjort tilgjengelig for ulovlig nettlastning, skriver Aftenposten (ikke på nett).

På nettstedet Pirate Bay ligger filmen blant annet i krystallklar Blu-ray-versjon, og piratene har også tatt seg bryet å lage undertekster til både svensk, dansk og engelsk.

Det får «Kon-Tiki»-produsent Aage Aaberge til å fortvile.

- Vi kommer garantert til å tape mye penger, uten at jeg nå kan si et eksakt hvor mye, sier han til Aftenposten.

- Rent tyveri Aaberge mener norske myndigheter tar for lett på piratkopiering.

- Dette er rent tyveri. Hvis noen stikker av med en bil i Norge, har vi klare sanksjonsmuligheter mot det. Men stjeler man en film, som folk har lagt ned års arbeid og ressurser bak, er det tydelig at myndighetene ser gjennon fingrene på det, sier han til avisa.

Selv om «Kon-Tiki» har kostet rundt 100 millioner kroner å lage, ser det ut til at filmen kan gjøre god business. Distributøren anslår overfor Dagbladet at det er solgt mellom 200 000 og 250 000 DVD- og Blu-ray-eksemplarer av filmen i ukene før jul, og i tillegg har den hittil blitt sett av nesten 900 000 mennesker på kino. I tillegg skal den snart også lanseres i utlandet, hvor den blant annet er nominert til en Golden Globe.

Vil forfølge Ifølge Aftenposten ble hele filmen også lagt ut på Youtube like før jul.

- Vi jobber nå med å stille den som la ut filmen til juridisk ansvar, sier Aaberge og følger opp:

- Vi har en stor, amerikansk distributør i ryggen, gjennom The Weinstein Company, og muskler til å forfølge dette. Målet er å stoppe fildelingen og gi dem som kopierer ulovlig en smekk. På sikt kan jo piratenes herjinger ødelegge hele bransjen.

Ny forsking, bestilt av filmbransjen selv, er imidlertid uenig i «Kon-Tiki»-produsentens spådommer.

Et forskingsprosjekt utført på Copenhagen Business School har studert totalt 1344 filmer fra 49 land i tidsperioden fra da den svære fildelingssiden Megaupload startet i 2007 og fram til et halvt år etter at nettstedet ble nedlagt tidligere i år.

Så langt har bare foreløpige resultater fra undersøkelsen blitt presentert, men tallenes tale skal likevel være klare:

Det lar seg ikke dokumentere at stengingen av Megaupload har gitt filmindustrien økt omsetning i billettlukene. Dette var nemlig det store argumentet da Megaupload ble stengt, da de hevdet at fildelingssiden skal ha forårsaket mer enn «en halv milliard dollar i skade for rettighetsinnehavere».

- Overrasket Jörg Claussen, ved instituttet for innovasjon og organisasjonsøkonomi ved Copenhagen Business School, står bak prosjektet sammen med Christian Peukert ved Universitetet i München

- Vi ble selv ganske overrasket over resultatet. Det viser seg nemlig at stengingen av Megaupload ikke ga flere kinogjengere. Faktisk ser det ut til at færre så de små filmene etter stengingen, sier han til til Berlingske Business.

Forskningssjefen i interesseorganiasjonen for filmindistrien i USA, MPAA, skriver i et blogginnlegg at forskningen har mange metodiske gap.

Julia Jenks er sterkt kritisk til funnene og mener blant annet at det er veldig krevende å sammenligne filmer for å forutsi salgssuksessen.

- Ellers ville det aldri være overraskelser blant kassasuksessene. I dette tilfellet er det umulig å vurdere holdbarheten til kontrollgruppen av filmer, uten informasjon om hvordan filmene er sammenlignet, og faktorene de er sammenlignet etter, skriver hun.